મહાન સર્જકને ઘણીવાર ‘મહાન' યંત્રણાઓમાંથી ગુજરવું પડે છે. ઇંગ્લિશ સાહિત્યમાં ‘રોબિન્સન ક્રૂઝો’ એક સર્વકાલીન મહાન નવલકથા ગણાય છે. એના લેખક ડેનિયલ ડીફોને વિશ્વના સમર્થ નવલકથાકારોની સૂચિમાં સ્થાન મળ્યું છે. આ ડેનિયલ ડીફોએ તત્કાલીન સરકાર વિરુદ્ધ એક નાની પુસ્તિકા લખી હતી : શોર્ટેસ્ટ વે વિથ ડિસેન્ટર્સ! અને આ રાજનીતિક પુસ્તિકા લખવા માટે ડેનિયલ ડીફોને પકડવામાં આવ્યો અને લંડનના એક જાહેર ચોકમાં ‘પિલોરી’ કરવામાં આવ્યો. પિલોરી એ લાકડાંનું એક યંત્ર હતું જેમાંથી માણસનું માથું માત્ર બહાર રહેતું અને એના બે હાથ લાકડાની ફ્રેમમાં ફસાવી દેવાતા અને એને લોક કરીને લટકાવી દેવાતો! ‘રોબિન્સન ક્રૂઝો' જેવી મહાનવલ વિશ્વને આપનાર નવલકથાકારને આ દુઃસ્થિતિમાં મૂકવામાં આવ્યો હતો.